Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου για την τροποποίηση της οδηγίας 92/79/ΕΟΚ για την προσέγγιση των φόρων στα τσιγάρα, της οδηγίας 92/80/ΕΟΚ για την προσέγγιση των φόρων στα βιομηχανοποιημένα καπνά εκτός των τσιγάρων και της οδηγίας 95/59/ΕΚ περί των φόρων, πλην των φόρων κύκλου εργασιών, οι οποίοι επιβαρύνουν την κατανάλωση των βιομηχανοποιημένων καπνών» () (98/C 410/01)

Στις 3 Ιουλίου 1998, και σύμφωνα με το άρθρο 99 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα οικονομικών, δημοσιονομικών και νομισματικών υποθέσεων, στο οποίο ανατέθηκε η προετοιμασία των σχετικών εργασιών της ΟΚΕ, όρισε εισηγητή τον κ. Noordwal.

Κατά την 358η σύνοδο ολομέλειας της 13ης, 14ης και 15ης Οκτωβρίου 1998 (συνεδρίαση της 15ης Οκτωβρίου), η Οικονομική και Κοινωνική Επιτροπή όρισε γενικό εισηγητή τον κ. Noordwal και υιοθέτησε, με 91 ψήφους υπέρ, 1 ψήφο κατά και 4 αποχές, την ακόλουθη γνωμοδότηση.

1. Συνοπτική παρουσιάση του κείμενου της Επιτροπής

1.1. Στόχο της πρότασης οδηγίας αποτελεί η εισαγωγή ορισμένων τεχνικών τροποποιήσεων στις βασικές οδηγίες για τη φορολόγηση των τσιγάρων (92/79/ΕΟΚ) και των άλλων βιομηχανοποιημένων καπνών (92/80/ΕΟΚ), καθώς και για τους φόρους, πλήν των φόρων κύκλου εργασιών, οι οποίοι επιβαρύνουν την κατανάλωση των βιομηχανοποιημένων καπνών (95/79/ΕΚ).

1.2. Ειδικότερα, αποσκοπεί στην περισσότερο εύκαμπτη επιβολή από τα κράτη μέλη των ειδικών φόρων κατανάλωσης, οι οποίοι, για τα τσιγάρα που καταναλώνονται περισσότερο, δεν πρέπει να είναι χαμηλότεροι από ποσοστό 57 % επί της τιμής λιανικής πώλησης. Αυτό θα πρέπει κυρίως να διευκολύνει τον καθορισμό των εν λόγω τιμών λιανικής πώλησης, με τη λήψη υπόψη του πληθωρισμού και των δημοσιονομικών αναγκών.

1.3. Εξάλλου, με την παρούσα οδηγία αυξάνονται, προκειμένου να προσαρμοσθούν στον πληθωρισμό, τα ελάχιστα ποσοστά των ειδικών φόρων κατανάλωσης για τα πούρα και τα λοιπά βιομηχανοποιημένα καπνά (σε 5 % επί της τιμής λιανικής πώλησης για τα πούρα και τα πουράκια, σε 30 % για τον καπνό για χειροποίητα τσιγάρα και σε 20 % για τα άλλα καπνά για κάπνισμα, αντίστοιχα 7 ή σε 9, 24 και 18 Ecu ανά κιλό και σε 10, 25 και 19 Ecu ανά κιλό από την 1η Ιανουαρίου 2001, αντίστοιχα).

1.4. Ανά πενταετία θα πραγματοποιείται επανεξέταση (ενώ μέχρι σήμερα επραγματοποιείτο ανά διετία).

2. Παρατηρήσεις της Οικονομικής και Κοινινωνικής Επιτροπής

2.1. Η Οικονομική και Κοινωνική Επιτροπή διαπιστώνει ότι οι προτεινόμενες από την Επιτροπή τροποποιήσεις των βασικών οδηγιών για την προσέγγιση των φόρων στα βιομηχανοποιημένα καπνά έχουν καθαρά τεχνικό χαρακτήρα.

2.2. Δεν προβλέπονται θεμελιώδεις τροποποιήσεις της διάρθρωσης της φορολόγησης στον εν λόγω τομέα.

2.3. Οι τεχνικές αναπροσαρμογές έχουν κυρίως ως στόχο τη βελτίωση της λειτουργίας της ενιαίας αγοράς και την παροχή της δυνατότητας στα κράτη μέλη να διαχειρίζονται τους ειδικούς φόρους κατανάλωσης που επιβάλλουν στα τσιγάρα, κ.λπ., λαμβάνοντας υπόψη τις δημοσιονομικές ανάγκες τους, τις προτεραιότητές τους σε θέματα υγείας και τη δυνατότητα καταπολέμησης της απάτης.

2.4. Ως εκ τούτου, η Οικονομική και Κοινωνική Επιτροπή εγκρίνει την πρόταση οδηγίας.

Βρυξέλλες, 15 Οκτωβρίου 1998.

Η Πρόεδρος της Οικονομικής και Κοινωνικής Επιτροπής

Beatrice RANGONI MACHIAVELLI

() ΕΕ C 203 της 30.6.1998, σ. 16.